Det er Bagmandspolitiet (SØIK), der efterforsker sager om økonomisk kriminalitet. Her har man efterforsket svindelsagen mod Britta Nielsen, Stein Bagger og en række andre store sager om økonomisk kriminalitet.

Mange tænker nok, at politiets rolle er afsluttet, når der bliver sat endeligt punktum i retten i en straffesag. Men faktisk kan politiet altid genoptage sagen, hvis der er grund til det:

- Hvis vi efter en afsluttet straffesag bliver opmærksom på, at en dømt person, der skylder staten penge i bøder, sagsomkostninger og konfiskation, er kommet til midler, så har vi mulighed for at begynde en ny efterforskning.

Hvis den dømte har gravet penge ned, så skal man ikke kunne komme ud fra fængslet, få visket tavlen ren og så leve fedt af de penge, man har snydt staten for. Vicestatsadvokat Helle Sørensen

Det fortæller vicestatsadvokat i SØIK med ansvar for blandt andet sporing af værdier i straffesager, Helle Sørensen.

- Det kan jo være, at dømte vinder i Lotto. Man kan også arve penge, og her er der praksis for at beslaglægge falden arv, altså hvor arveretten er indtrådt, men arven ikke er udbetalt endnu, siger hun.

Det betyder, at hvis politiet får viden om, at der er penge på vej eller måske endda penge gemt på en konto i udlandet, så kan man undersøge, om det er rigtigt for at kunne tage pengene.

- I narkosager har vi også set, at politiet nogle år efter sagen måske møder en dømt person på gaden, og så har vedkommende måske et stort pengebeløb i lommen eller en stor guldkæde om halsen. Det må politiet gerne tage, hvis vedkommende skylder det offentlige penge, forklarer hun.

Mange spørger os, hvordan man kan konfiskere pengebeløb på flere millioner, når man ved, at den dømte ikke har de penge?

- Vi beregner, hvad man så at sige har tjent på kriminaliteten – altså udbyttet af den forbrydelse, man har lavet – og det skylder den dømte så staten. Hvis den dømte har gravet penge ned, så skal man ikke kunne komme ud fra fængslet, få visket tavlen ren og så leve fedt af de penge, man har snydt staten for, forklarer vicestatsadvokat Helle Sørensen.

Hun har oplevet, at det har taget politiet flere årtier at få penge hjem i sager om økonomisk kriminalitet.

For eksempel hentede hun i sommeren 2018 fire millioner pund hjem fra en bankkonto på den selvstyrende irske ø Isle of Man, selvom kontoens ejermand fik dom allerede tilbage i 2001.